Seda tähistasime korraliku aiakoristusega, natuke jäi veel pühapäevaks ka teha. Et olgugi nii suur püha, et muru ka ei kasva, siis eestlane ei saa kohe mitte käed rüpes istuda, kui lehehunnikud aias vastu vaatavad ja kotti ajamist ootavad. Mõnus töörammestus on nüüd kontides. Ja siis ma tegin veel jube häid kotlette. Nimelt eilset lambapraadi sõin ma üksinda, kuna lapsed ei söö sellist  jõledust ja mees peab dieeti "õhtul ei söö", siis ma olin kohe kurb, et nii hea asi pmst vastu taevast läks, paljuke ma siis ise süüa jaksan. Olgugi, et oli vaid 2 ketasteks saetud tallekoiba ja mõned südamed. Nõmme turu lambapildiga putkat ma igatahes soovitan, seal müüakse vaid noorlamba liha ja ei mingit kasukamaitset. Ja tulles tagasi lambaprae juurde, millest enamik porknaid-kaale ja paar värskekapsa lohku järgi jäid, siis täna panin need köögikombaini, lisasin peterselli, pipart, küüslauku, natuke  soola, 2 muna ja paki kanahakkliha ja lasksin kõik korralikult segi. Siis lusikaga pätsikesed plaadile köögipaberile, 225-kraadisesse ahju ja kuskil poole tunni ringis küpsetasin. Tagasiside oli ülistav   ja kindlasti teen neid pätsikesi teinegi kord.